Najveću prosječnu neto platu u privatnom sektoru prošle godine imali su izvršni direktori, koji su zarađivali 4.500 maraka, pratili su ih IT stručnjaci sa 3.600, dok su najmanja primanja od 350 KM dobijali trgovci, građevinski radnici, konobari, vozači i krojači.

Pokazalo je to istraživanje koje je urađeno putem portala plata.ba od 29. decembra 2012. do istog datuma prošle godine, a u kojem je učestvovalo 11.512 osoba.

Uz izvršne direktore, u tom periodu najbolje su bili plaćeni IT menadžeri 3.971 KM, direktori prodaje 3.450, IT projekt menadžeri i IT specijalisti 3.133 KM, te lica koja rade na poziciji finansijski menadžer, koji su dobijali 2.867 maraka.

Zoran Pavlović, ekonomski analitičar, nije iznenađen time što su izvršni direktori najbolje plaćeni, jer oni, kako ističe, imaju najveću odgovornost za stvaranje zarade u kompanijama.

"Ako se obračun vrši po osnovu rezultata poslovanja kompanije, nijedna plata nije velika", kaže Pavlović.

Po njegovom mišljenju, kada je riječ o zaradama u IT sektoru, ni to nije iznenađenje, jer tehnologija mnogo napreduje, pa su i ti stručnjaci na cijeni.

"Oni na neki način pojednostavljuju način funkcionisanja kompanija. Na primjer, sada račune za struju 'izbacuju' računari, a ne ljudi. Poznato je da su IT stručnjaci svugde na cijeni. Ljudi s tim znanjem od posebnog su značaja, pa su u skladu s tim i plaćeni. Ako se neće platiti ovdje, biće plaćeni vani", ističe Pavlović.

Osim trgovaca, građevinaca, konobara, vozača kamiona i krojača, koji su prošle godine zarađivali 350 maraka, svojom zaradom ne mogu da se pohvale ni kuvari, koji su dobijali oko 360 KM.

Prema riječima Dragane Vrabičić, predsjednice Sindikata građevinarstva i stambeno-komunalne djelatnosti RS, ovo istraživanje je pokazalo stvarno stanje na terenu.

"Uopšte nisam iznenađena. U građevinarstvu su najniže plate i najčešće ne dostižu ni 370 maraka. Tim poslom se bave ljudi koji su završili potrebnu školu, a druga je stvar što to poslodavci ne cijene, već iskorištavaju i izrabljuju radnike, kao da smo u šestom ili sedmom vijeku", istakla je Vrabičićeva.

Radnici na kasama u većim prodajnim objektima zarađivali su prošle godine 370 KM, zavarivači 375 KM, a recepcioneri, stolari i novinari 380 maraka.

Međutim, Amir Hadžić, predsjednik Udruženja hotelijera i restoratera BiH, kaže da je u FBiH minimalna neto plata u ovom sektoru 470 maraka. Naglašava da rezultati ovog istraživanje nisu relevantni.

"Pravim radnicima u ovom sektoru nije teško pronaći radno mjesto, za njih uvijek ima posla, ali imate i samouke, koji nemaju pravo iskustvo", rekao je Hadžić.

Prema podacima Agencije za statistiku BiH, prosječna plata u BiH iznosi 833 KM.